钦定古今图书集成/明伦汇编/氏族典/第314卷 > 《廖用贤尚友录》 > 彭宝
## 钦定古今图书集成/明伦汇编/氏族典/第314卷 > 《廖用贤尚友录》 > 彭宝

按《名山藏本行记》，宝，桐城诸生也。父母性严，每值父
母怒，踧踖叩头涕泣至解。天雨雪，父醉詈，母既就卧，
宝终夜跪限外。父旦启户，则宝在。问何为，曰：“儿不能
和豫两亲，乞赐棰楚。”父曰：“醉詈汝母，汝则何辜？”引入
就炉再拜，示不中寒，父母自是不反目也。妻胡事母
稍不敬，欲出之，里戚百留不听，母曰：“新妇事我善，小
失耳，奈何处之不可自新之地。”宝受教，退谓妻曰：“妻
者，齐也，而事亲不齐我耶？”其妻感泣，卒为孝妇。宝始
好施掩骼放生，继乃从事学问，立稽过自省录，月朔
正席自数，书古圣贤列上坐，跪而拜之曰：“敢惮自改。”
年逾四十，孝敬不衰。父死，居丧如礼。逾年而病，以事
母属其子更曰：“丧服不毕，死当以衰”绖敛。其卒也，知
与不知，皆为流涕。